《水竹居诗》
明代·练子宁

高人结宇脩篁里，轩户玲珑瞰流水。庭皋月转翠阴生，溪上风回青浪起。

翠阴青浪映窗扉，曲径台深客到稀。林下移床挥麈坐，沙头系艇钓鱼归。

柴门无事临流敞，高卧支颐听清响。千山暮雨石泉通，一夜春雷箨龙长。

几席清幽俗事疏，波光尽日映图书。何年得遂辞尘埃，杖策相从此卜居。

作者简介：（?—1402）明江西新淦人，名安，以字行。洪武十八年进士。授修撰，历迁工部侍郎。建文时，与方孝孺并见信用，改吏部左侍郎，寻拜御史大夫。燕王起兵，李景隆北征屡败，子宁请诛之，不听，因大哭求死。燕王即位，缚子宁至，语不屈，被磔死，并遭灭族之祸。有《金川玉屑集》。